**นายกเทศมนตรีตำบลห้วยยอด กล่าวต้อนรับคณะตรวจประเมินประสิทธิภาพของอปท. (LPA) ประจำปี 2565**

วันนี้ (10 พ.ค.65) เวลา 09.00น.ที่ห้องประชุมเทศบาลตำบลห้วยยอด นายธวัชชัย วรพงศ์พัฒน์ นายกเทศมนตรีตำบลห้วยยอด ได้กล่าวต้อนรับคณะกรรมการตรวจประเมินประสิทธิภาพขององค์กรปกครองส่วนท้องถิ่น (Local Performance Assessment :LPA) ประจำปี 2565 ซึ่งมีนางเพ็ญนภา สังยวน ท้องถิ่นอำเภอสิเกา เป็นหัวหน้าทีมประเมินประสิทธิภาพ องค์กรปกครองส่วนท้องถิ่น ทีม 2 ซึ่งรับผิดชอบพื้นที่อำเภอห้วยยอด และอำเภอรัษฎา พร้อมด้วยนายอลงกรณ์ ไชยเสนีย์ ปลัดองค์การบริหารส่วนตำบลควนปริง นายชัยยุทธ์ แกล้วทนงค์ นักส่งเสริมการปกครองท้องถิ่นชำนาญการ และนางสุวรรณี กุญชรินทร์ เจ้าพนักงานส่งเสริมการปกครองท้องถิ่นชำนาญงาน เป็นคณะทำงาน ซึ่งคณะทำงานฯได้ตรวจประเมินฯ ตามหลักเกณฑ์ชี้วัดมาตรฐานประสิทธิภาพขององค์กรปกครองส่วนท้องถิ่น โดยมีนายสุธรรม เหมไพบูลย์ ปลัดเทศบาล นางสาวแพรวนภา ผลาวรรณ์ รองปลัดเทศบาล หัวหน้าส่วนราชการและเจ้าหน้าที่ที่เกี่ยวข้องร่วมต้อนรับและชี้แจงการให้ข้อมูลในการตรวจประเมินดังกล่าว

สำหรับการตรวจประเมินประสิทธิภาพขององค์กรปกครองส่วนท้องถิ่น ในครั้งนี้ มี 5 ด้าน ประกอบด้วย

1 ด้านการบริหารจัดการ มีหัวข้อประเมิน ได้แก่ การวางแผนพัฒนาท้องถิ่น การปรับสมดุลและพัฒนาระบบการบริหารจัดการองค์กรปกครองส่วนท้องถิ่น ระบบการควบคุมภายใน การตรวจสอบภายใน และการบริหารจัดการความเสี่ยง การดำเนินงานตามนโยบายของจังหวัด

2 ด้านการบริหารบุคคลและกิจการสภา ประกอบด้วยหัวข้อ ความสอดคล้องเชิงยุทธศาสตร์ ประสิทธิภาพของการบริหารทรัพยากรบุคคล คุณภาพชีวิตและความสมดุลของชีวิตกับการทำงาน การดำเนินกิจการของสภาท้องถิ่น

3 ด้านการบริหารงานการเงินและการคลัง มีหัวข้อประเมินได้แก่ การจัดเก็บรายได้ การจัดทำงบประมาณ การพัสดุ การบริหารงบประมาณรายจ่าย การจัดทำบัญชีและรายงานการเงิน บำเหน็จบำนาญข้าราชการส่วนท้องถิ่น และ ผลสัมฤทธิ์การบริหารงานการเงินและการคลัง

4 ด้านการบริการสาธารณะ ประกอบด้วยหัวข้อ ด้านโครงสร้างพื้นฐาน ด้านงานส่งเสริมคุณภาพชีวิต ด้านการวางแผนกรส่งเสริมการลงทุนพาณิชยกรรมและการท่องเที่ยว ด้าน ศิลปะ วัฒนธรรม ประเพณี ศาสนา และภูมิปัญญาท้องถิ่น ด้านการจัดระเบียบชุมชน สังคม และรักษาความสงบเรียบร้อย ด้านการบริหารจัดการและการอนุรักษ์ทรัพยากรธรรมชาติสิ่งแวดล้อม

5ด้านธรรมาภิบาล ประกอบด้วยหัวข้อการประเมิน การบริหารราชการเพื่อป้องกันการทุจริต การส่งเสริมบทบาทและการมีส่วนร่วมของภาคประชาชน การสร้างความโปร่งใสในการปฏิบัติราชการ

โดยการตรวจประเมินดังกล่าว เป็นการประเมินมาตรฐานการปฏิบัติราชการตามตัวชี้วัด นิเทศให้คำแนะนำปรึกษา เสนอแนะวิธีการปฏิบัติราชการในประเด็นสำคัญที่องค์กรปกครองส่วนท้องถิ่นยังดำเนินการไม่ครบถ้วน พร้อมรับฟังความคิดเห็น ปัญหา อุปสรรค ความต้องการขององค์กรปกครองส่วนท้องถิ่น ตลอดจนเพื่อดำเนินการประเมินและตรวจสอบเอกสารหลักฐานด้วยความละเอียดรอบคอบ โปร่งใสและเป็นธรรม เพื่อให้ผลการประเมินสามารถนำไปสู่การพัฒนาและการแก้ไขปรับปรุง

ทั้งนี้ กรมส่งเสริมการปกครองส่วนท้องถิ่น กระทรวงมหาดไทย ได้กำหนดให้มีการตรวจประเมินประสิทธิภาพ และมาตรฐานการปฏิบัติราชการขององค์กรปกครองส่วนท้องถิ่นเป็นประจำทุกปี เพื่อตรวจสอบประสิทธิภาพ และมาตรฐานในการปฏิบัติราชการ รวมถึงการส่งเสริมการบริการสาธารณะในด้านต่างๆ ขององค์กรปกครองส่วนท้องถิ่น ให้เกิดความคุ้มค่าและเกิดประโยชน์อย่างแท้จริงแก่ประชาชน

พิมมาส จันทร์ผ่อง/นักประชาสัมพันธ์ชำนาญการ/ข่าว